b'\n_START_ARTICLE_\nMalaria\n_START_SECTION_\nSmitteformen\n_START_PARAGRAPH_\nSmitteformen er s\xc3\xa5kaldt vektorb\xc3\xa5ren smitte. Ved vektorb\xc3\xa5ren smitte kan smittekilden (her plasmodium parasitten) ikke smitte direkte fra dyr (menneske) til dyr (menneske) men m\xc3\xa5 have en vektor, en b\xc3\xa6rer (her myggen), til at viderebringe smitten.\n_START_SECTION_\nMalariaparasitten\n_START_PARAGRAPH_\nDer findes fire typer malariaparasitter der rammer mennesker:_NEWLINE_Plasmodium falciparum, Plasmodium vivax, Plasmodium ovale og Plasmodium malariae. Den f\xc3\xb8rste for\xc3\xa5rsager ondartet malaria, medens de tre andre s\xc3\xa5kaldte VMO-former for\xc3\xa5rsager godartet malaria._NEWLINE_Plasmodium reichenowi er en parasit der inficerer chimpanser, men ikke mennesker. Modsat for\xc3\xa5rsager Plasmodium falciparum kun en lille infektion i chimpanser._NEWLINE_Den n\xc3\xa6rmeste sl\xc3\xa6gtning til P. vivax er Plasmodium simium, en parasit der findes hos visse aber (Alouatta fusca og Brachyteles arachnoides)._NEWLINE_En malariaparasit kan ogs\xc3\xa5 inficere gr\xc3\xa5spurve._NEWLINE_Forskere mener at menneskets malaria er opst\xc3\xa5et fra menneskeabernes Plasmodium-infektion._NEWLINE_S\xc3\xa5ledes fandt en forskergruppe i 2009 at menneskets Plasmodium ovale kan stamme fra Pan t. troglodytes, en underart af chimpansen._NEWLINE_Malariaparasitten har proteiner, der virker som molekyl\xc3\xa6re "kroge", der for falsiparum-parasitten kaldes for PfEMP1-familien._NEWLINE_Disse proteiner h\xc3\xa6gter parasitten til blod\xc3\xa5renes overfladeproteiner. _NEWLINE_Visse undertyper af PfEMP1-familien h\xc3\xa6fter sig til en receptor kaldet EPCR (endothelial protein C receptor)._NEWLINE_EPCR er involveret i v\xc3\xa6rtsorganismes blodkoagulering, immunrespons og integritet af celleoverfladen.\n_START_SECTION_\nKlassifikation\n_START_PARAGRAPH_\nDer er en r\xc3\xa6kke ICD koder for malaria: B50 (Plasmodium falciparum malaria), B51 (Plasmodium vivax malaria), B52 (Plasmodium malariae malaria), B53 og B54 (andre former for malaria).\n_START_SECTION_\nMalaria i behandling\n_START_PARAGRAPH_\nP\xc3\xa5 trods af, at malaria er en alvorlig sygdom, har den ikke desto mindre v\xc3\xa6ret brugt i sygdomsbehandling._NEWLINE_Patienter blev p\xc3\xa5f\xc3\xb8rt malaria og udviklede h\xc3\xb8j feber der kunne have en effekt p\xc3\xa5 visse andre alvorlige sygdomme. _NEWLINE_Den \xc3\xb8strigske l\xc3\xa6ge Julius Wagner-Jauregg modtog i 1927 Nobelprisen i fysiologi og medicin for opdagelsen af denne effekt mod syfilis, _NEWLINE_og behandling blev foretaget p\xc3\xa5 titusinder af mennesker fra 1920\'erne til 1950\'erne._NEWLINE_Ogs\xc3\xa5 i Danmark har man besk\xc3\xa6ftiget sig med denne behandlingsmetode. Psykiateren Margrete Augusta Lomholt fik i 1944 en doktorgrad for en afhandling med titlen Clinic and Prognosis of Malaria-treated Paralysis.\n_START_SECTION_\nMalaria i Italien\n_START_PARAGRAPH_\nVed Italiens samling i 1861, blev Rom valgt til hovedstad, men l\xc3\xa6nge gjorde malariaen dette til et omdiskuteret projekt. I Lazio-regionen, hvor Rom ligger, var i 1869 to tredjedele af befolkningen kronisk malariasyge. Indf\xc3\xb8ring af nye landbrugsmetoder og bygning af jernbanelinjer f\xc3\xb8rte ogs\xc3\xa5 til sumpdannelse og yderligere flere sygdomstilf\xc3\xa6lde. S\xc3\xa6son-arbejderne, der i \xc3\xa5rtier var kommet til Lazio for at deltage i indh\xc3\xb8stningen, begyndte at sky febersletterne, og da udvandring til Amerika blev en reel mulighed, foretrak mange en fremtid der. Bare i 1907 rejste en halv million italienere til Amerika, en udvandring, der tappede landet netop for den arbejdskraft, det havde brug for. Samme \xc3\xa5r begyndte opd\xc3\xa6mningen af Tiberen hvor den l\xc3\xb8ber gennem Rom, et projekt, man var tvunget til som et led i malaria-bek\xc3\xa6mpelsen. Frihedshelten Garibaldi gik ind for at f\xc3\xa5 floden ledet udenom Rom, men det projekt blev der aldrig noget af.\n_START_SECTION_\nBer\xc3\xb8mte personer med malaria\n_START_PARAGRAPH_\nAlexander den Store d\xc3\xb8de muligvis af malaria i 323 f.Kr., da han er ved at planl\xc3\xa6gge et felttog.  Han blev knap 33 \xc3\xa5r._NEWLINE_Prins Henrik af Battenberg d\xc3\xb8de i 1896 om bord p\xc3\xa5 et skib p\xc3\xa5 vej til Madeira efter at have p\xc3\xa5draget sig malaria i Vestafrika._NEWLINE_Wilson Kipketer fik malaria mens han var p\xc3\xa5 toppen af sin karriere. Det holdt ham v\xc3\xa6k fra konkurrence i omkring et halvt \xc3\xa5r._NEWLINE_Den amerikanske forfatter Jared Diamond har ogs\xc3\xa5 haft malaria, og beretter at hans p\xc3\xb8lseforgiftning var mere smertefuld._NEWLINE_Den engelske popsanger Cheryl Cole fik konstateret malaria i juli 2010 efter et ferieophold i Afrika. P\xc3\xa5 et tidspunkt l\xc3\xa5 hun og svingede mellem liv og d\xc3\xb8d. I dag er hun rask og er en af til hurtigste til at slippe af med infektionen. _NEWLINE_Den ivorianske fodboldspiller Didier Drogba fik i november 2010 konstateret malaria.  Efter flere m\xc3\xa5neders ubem\xc3\xa6rkede symptomer, begyndte Chelsea-stjernen at f\xc3\xa5 mavesmerter og m\xc3\xa5tte dermed holdes ude af enkelte Premier League-kampe.'